Carole Seymour-Jones

Awdur o Gymru a ysgrifennai cofiannau yn yr iaith Saesneg oedd Carole Veronica Gillian Seymour-Jones (3 Mawrth 1943 - 23 Mai 2015).

 Cefndir 
Ganwyd Seymour-Jones yn Nhywyn, Meirionydd, yn ferch i lawfeddyg clust, trwyn a gwddf amlwg, Anthony Seymour-Jones, a'i wraig, Elizabeth (née Pinches), ond cafodd ei magu yn Southsea, Hampshire. Astudiodd hanes yn Neuadd yr Arglwyddes Margaret, Rhydychen, ond gadawodd ar ôl ei blwyddyn gyntaf, dan bwysau teuluol, i briodi'r brocer stoc cyfoethog Robert Bigland. Cwblhaodd ei gradd hanes gyda’r Brifysgol Agored, wrth fagu pedwar o blant, ac enillodd ei gradd meistr ym Mhrifysgol Sussex. Dysgodd Seymour-Jones hanes i oedolion ym Mhrifysgol Surrey ac mewn ysgol chweched dosbarth.

 Gyrfa lenyddol 
Er ei bod wedi bod yn ysgrifennu llyfrau addysgol ers rhai blynyddoedd, dechreuodd ei gyrfa fel cofiannydd ar ôl chwalfa ei phriodas gyntaf ar ôl 26 mlynedd yn gynnar yn y 1990au. Hi oedd awdur Beatrice Webb : A Life (1992); Painted Shadow: The Life of Vivienne Eliot, First Wife of TS Eliot (2001) , a ysgrifennodd fel cymrawd ymweliadol ym Mhrifysgol Texas yn Austin; ac A Dangerous Liaison (2009) , am y berthynas rhwng Simone de Beauvoir a Jean-Paul Sartre. Ei llyfr olaf a gyhoeddwyd yn 2013 oedd She Landed by Moonlight, hanes yr ysbïwraig Pearl Witherington . Bu hefyd yn cyd-olygu Writers Under Siege: Voices of Freedom from Around the World (2007). Ysgrifennodd hefyd ar gyfer y New Statesman a'r Times Higher Education Supplement. Gwasanaethodd ar bwyllgor gwaith PEN Lloegr, cymdeithas i ysgrifenwyr, rhwng 1997 a 2001, gan eisteddodd ar ei Phwyllgor Llyfrau i Garcharorion, a chadeirio ei Phwyllgor Awduron mewn Carchardai.

 Marwolaeth 
Cyfarfu Seymour-Jones â'r swyddog prawf a'r dramodydd radio Geoffrey Parkinson ym 1992; priododd y cwpl yn 2012. Bu farw Parkinson yn 2014; Bu farw Seymour-Jones ei hun ar 23 Mai 2015.

 Cyfeiriadau 

Categori:Genedigaethau 1943
Categori:Marwolaethau 2015
Categori:Llenorion Saesneg o Gymru
Categori:Llenorion benywaidd yr 20fed ganrif o Gymru

Categori:Prosiect WiciLlên